b'\n_START_ARTICLE_\nSilmarillion\n_START_PARAGRAPH_\nSilmarillion (v izvirniku angle\xc5\xa1ko The Silmarillion) je zbirka mitsko-poetskih del J. R. R. Tolkiena), ki jih je leta 1977, \xc5\xbee po pisateljevi smrti, v obliki ene knjige (in s pomo\xc4\x8djo Guya Gavriela Kaya) uredil in objavil njegov sin Christopher Tolkien._NEWLINE_Po uspehu Hobita in pred objavo Gospodarja prstanov, je zalo\xc5\xbenik Tolkiena prosil za nadaljevanje Hobita in Tolkien jim je poslal grobi osnutek Silmarilliona, vendar pa je zaradi nesporazuma zalo\xc5\xbenik predlog, ne da bi ga v celoti prebral, zavrnil, tako da je Tolkien za\xc4\x8del z delom\xc2\xa0\xc2\xbbDolgo Pri\xc4\x8dakovana Zabava\xc2\xab, prvo poglavje dela, ki ga je Tolkien takrat imenoval\xc2\xa0\xc2\xbbnova zgodba o hobitih\xc2\xab, pozneje pa je postal Gospodar prstanov.\n_START_SECTION_\nVsebina\n_START_PARAGRAPH_\nDelo Silmarillion je sestavljeno iz petih med seboj zelo razli\xc4\x8dnih delov. Prvi del, Ainulindal\xc3\xab, pripoveduje zgodbo o nastanku E\xc3\xa4 (\xc2\xbbsveta, ki je\xc2\xab). Drugi del, Valaquenta, opisuje Valarje in Maiarje, nadnaravne sile oz. bitja v tem svetu. Tretje poglavje, Quenta Silmarillion, ki je tudi dale\xc4\x8d najobse\xc5\xbenej\xc5\xa1i del knjige, podaja zgodovino dogodkov pred in med Prvim vekom, vklju\xc4\x8dno z vojnami za Silmarile (neprecenljive vilinske dragulje, ki si jih je prisvojil Morgoth), po katerih je knjiga tudi dobila svoj naslov in izgonom Morgotha iz Arde, s \xc4\x8dimer se je kon\xc4\x8dal Prvi vek. \xc4\x8cetrti del, Akallab\xc3\xaath, se nana\xc5\xa1a na zgodovino razpada kraljestva N\xc3\xbamenor in njegovih prebivalcev, ki poteka v Drugem veku. Peti in zadnji del, O prstanih mo\xc4\x8di in Tretjem veku, pa je kratek opis dogodkov in okoli\xc5\xa1\xc4\x8din, ki so vodili do dogajanja, opisanega v Gospodarju prstanov._NEWLINE_Pet delov Silmarilliona so bila najprej popolnoma lo\xc4\x8dena dela, vendar je sin Christopher upo\xc5\xa1teval pisateljevo izrecno \xc5\xbeelijo, naj se objavijo skupaj. Ker pa je Tolkien umrl preden je kon\xc4\x8dal s pregledom in eventuelnimi popravki in izbolj\xc5\xa1avami raznoraznih legend, je Christopher zbral gradivo iz o\xc4\x8detovih starej\xc5\xa1ih spisov, da je zapolnil knjigo. V nekaj primerih je to pomenilo, da si je moral izmisliti in oblikovati popolnoma nov material, da je zaprlvrzeli in neskladja v pripovedi._NEWLINE_Skupaj z drugimi Tolkienovimi deli Silmarillion tvori obse\xc5\xbeno (\xc4\x8detudi nedokon\xc4\x8dno) pripoved, ki opisuje univerzum, v katerem obstajajo svetovi Valinor, Beleriand, N\xc3\xbamenor in Srednji svet, v katerem se odvijata roman Hobit in trilogija Gospodar prstanov.'